DA Den Europæiske Unions Tidende C 162/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 162/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ACEITE CAMPO DE MONTIEL«

EF-Nr.: ES-PDO-0005-0590-30.01.2007

BGB ( ) BOB ( X )

1. Navn:

»Aceite Campo de Montiel«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.5 Olier og fedtstoffer

3.2. Beskrivelse af produktet med betegnelsen i punkt 1:

Ekstra jomfru olivenolie udvundet af sorterne Cornicabra, Picual, Manzanilla, Arbequina og Local, presset ved mekaniske eller andre fysisk processer, der ikke ændrer olien, men bevarer smag og aroma samt frugtens egenskaber.

Syreindhold: højst 0,5 °

Peroxidtal: højst 15

Ultraviolet absorption: K 270: højst 0,20

K 232: højst 2,50

Indhold af fugtighed og urenheder i alt ≤ 0,1 %

Organoleptisk vurdering:

— Median for mangler = 0

— Median for egenskaben frugtagtig > 2,5

De særlige kendetegn ved Aceite Campo de Montiel skyldes den naturlige blanding af primært sorterne Cornicabra og Picual, som tilfører olien en bitter og pikant smag, der er positive elementer i olier, og som ifølge den organoleptiske vurdering forekommer i betydelige værdier (for bitterhedens vedkommende 3-6 og for de pikante elementers vedkommende 3,4-6,3), samt i mindre omfang æble og mandel, som stammer fra andre sorter.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

—

3.6. Særlige regler vedrørende udskæring, rivning, emballering osv.:

Emballeringen af de oplagrede olier finder sted i det afgrænsede geografiske område.

Dermed kan produktets typiske egenskaber bevares, og kontrolinstanserne kan føre fuldstændig kontrol med produktionen og sikre, at den endelige behandling af produktet foretages af producenterne og landbrugsorganisationerne i området; det er dem, der ved mest om oliens reaktion ved emballering, herunder dekanteringens varighed og metode, filtrering, diatoméjord, celluloseindhold, temperatur ved emballering, samt hvordan olien reagerer ved kulde og lagring. Det betyder også, at oliens kvalitet og sporbarhed sikres.

Emballeringsvirksomheden skal have et system til at adskille emballering af olie med oprindelsesbetegnelsen fra emballering af andre olier.

Den skal også have maskiner, der er godkendt til bearbejdning af olie.

Olien fyldes i emballage med en kapacitet på højst 5 liter af enten glas, plastik, PET, metal, porcelæn eller keramik.

3.7. Specifikke mærkningsregler:

Olieemballagen mærkes med både salgsbetegnelse, logo med angivelse af oprindelsesbetegnelsen »Aceite Campo de Montiel« og eventuelt kontrolinstansens overensstemmelsesmærke.

Den emballage, som olien afsættes i til forbrug, skal være forsynet med garantisegl og etiketter eller nummererede kontroletiketter, der er udstedt af landbrugsorganisationen og kontrolleret af kontrolinstansen, således at de ikke kan genanvendes.

Mærkningen skal opfylde de generelle regler for mærkning.

4. Præcis afgrænsning af det geografiske område:

Det produktions-, forarbejdnings- og emballeringsområde, som oprindelsesbetegnelsen dækker, omfatter følgende kommuner i provinsen Ciudad Real: San Carlos del Valle, Membrilla, Santa Cruz de Mudela, La Solana, Valdepeñas, Almuradiel, Viso del Marqués, San Lorenzo de Calatrava, Albaladejo, Alcubillas, Alhambra, Almedina, Carrizosa, Castellar de Santiago, Cózar, Fuenllana, Montiel, Puebla del Príncipe, Santa Cruz de los Cáñamos, Terrinches, Torre de Juan Abad, Torrenueva, Villahermosa, Villamanrique, Villanueva de la Fuente og Villanueva de los Infantes.

5. Tilknytning til det geografiske område:

5.1. Det geografiske områdes egenart:

Campo de Montiel er en kalkholdig højslette med et areal på over 7 000 km2 og en gennemsnitshøjde på 850 m. Det er et homogent område med særlige kendetegn i forhold til de tilstødende områder, og dets hovedaktivitet er landbrug.

Dets særlige jordbundsforhold består bl.a. i udpræget forekomst af rødbrun eller kalkbrun jord, som har et højt indhold af calciumcarbonat og er yderst sund.

Området har ekstreme klimatiske forhold, med store temperaturforskelle mellem den rå og lange vinter og den varme sommer, mange soltimer, høj lysintensitet og beskeden nedbørsmængde (600-700 mm).

5.2. Produktets egenart:

»Aceite Campo de Montiel« har følgende kendetegn:

— Olivenfrugterne har et højt fedtsyreindhold, hvoraf en stor andel kan udvindes.

— Højt indhold af oliesyrer og antioxidante polyphenoler, som gør olien meget stabil mod harskning og forringelse ved oxidering.

— Bitre og pikante elementer, som er positive i olivenolier, forekommer ifølge den organoleptiske vurdering i betydelige værdier, dvs. for bitterhedens vedkommende 3-6 og for de pikante elementer 3,4-6,3.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Jordbunds- og klimaforholdene har klar indflydelse på områdets landbrugspraksis og afgrøder og er i høj grad afgørende for kvaliteten og egenskaberne hos de produkter, der dyrkes, herunder navnlig oliven og deraf udvundet olie.

Disse jordbunds- og klimaforhold giver den ekstra jomfru olivenolie, der produceres i Campo de Montiel, de særlige kendetegn og egenskaber, som er nævnt under punkt 5.2.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://docm.jccm.es/portaldocm/verDiarioAntiguo.do?ruta=2006/12/14

Resolución de 28 de noviembre de 2006, de la Consejería de Agricultura, por la que se emite decisión favorable en relación con la solicitud de registro de la Denominación de Origen Protegida Aceite Campo de Montiel (landbrugsrådets beslutning af 28. november 2006, hvorved der blev truffet en positiv afgørelse for ansøgningen om registrering af den beskyttede oprindelsesbetegnelse Aceite Campo de Montiel).